Diari Oficial de la Generalitat Valenciana


Sumari del DOGV 9530, del 09-02-2023 (2023/1285)

ORDRE 3/2023, de 6 de febrer, de la consellera d'Educació, Cultura i Esport, per la qual s'aproven les bases reguladores del procediment de subvencions per a donar suport a les proves de certificació de l'acreditació de la competència lingüística de valencià de les universitats valencianes que formen part de la Comissió Interuniversitària d'Estandardització d'Acreditacions de Coneixements de Valencià (CIEACOVA).
-------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   9530

Data del DOGV
:   09-02-2023

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2023/1285


Data del document
:   06-02-2023

Organisme emissor
:   Conselleria d'Educació, Cultura i Esport

Tipus de document
:   Ordre

Anàlisi jurídica

 Descriptors 

:   * Conselleria d'Educació, Cultura i Esport
    * ajuda pública

ORDRE 3/2023, de 6 de febrer, de la consellera d'Educació, Cultura i Esport, per la qual s'aproven les bases reguladores del procediment de subvencions per a donar suport a les proves de certificació de l'acreditació de la competència lingüística de valencià de les universitats valencianes que formen part de la Comissió Interuniversitària d'Estandardització d'Acreditacions de Coneixements de Valencià (CIEACOVA). [2023/1285]  
PREÀMBUL  
  
L'Estatut d'Autonomia de la Comunitat Valenciana, norma institucional bàsica dels valencians i de les valencianes, assenyala en l'article sisé que la llengua pròpia de la Comunitat Valenciana és el valencià i que s'atorgarà especial protecció i respecte a la recuperació del valencià.  
  
En desenvolupament de les competències atribuïdes per l'Estatut d'Autonomia, es va aprovar la Llei 4/1983, de 23 de novembre, d'ús i ensenyament del valencià, que estableix en l'article 1.1 que «La present llei té per objecte genèric complir i desplegar allò que disposa l'article 7é de l'Estatut d'Autonomia quan regula l'ús normal i oficial del valencià a tots els àmbits de la convivència social, així com el seu ensenyament»; per això, un dels objectius específics de la norma és «e) Garantir, d'acord amb principis de gradualitat i voluntarietat, el coneixement i ús del valencià a tot l'àmbit territorial de la Comunitat».  
  
La Llei 4/2021, de 16 d'abril, de la funció pública valenciana en l'article 62.1.g estableix com a requisit per a participar en els procediments selectius: «Acreditar la competència lingüística en els coneixements de valencià que es determine reglamentàriament [...]».  
La Comissió Interuniversitària d'Estandardització d'Acreditacions de Coneixements de Valencià (d'ara endavant, CIEACOVA) té com un dels objectius principals fixar el model d'acreditació d'exàmens i coordinar les proves interuniversitàries d'acreditació per a obtindre els certificats de coneixements de valencià.  
Amb l'objectiu de contribuir i col·laborar en aquesta coordinació i reduir l'escassesa de proves de certificació de coneixements de valencià a la societat valenciana, resulta pertinent tramitar les bases reguladores del procediment de subvencions per a donar suport a les proves de certificació de l'acreditació de la competència lingüística de valencià de les universitats valencianes que formen part de la CIEACOVA, amb l'objectiu d'augmentar el nombre de persones que, sense formar part de la comunitat universitària, obtenen l'acreditació de la competència lingüística de valencià en alguna de les universitats que formen part de la CIEACOVA.  
En el procediment d'elaboració d'aquesta nova norma se seguiran els tràmits previstos en l'article 43.1 de la Llei 5/1983, de 30 de desembre, del Consell, el que disposen els títols II i III del Decret 24/2009, de 13 de febrer, del Consell sobre la forma, l'estructura i el procediment d'elaboració dels projectes normatius de la Generalitat, així com el que s'estableix amb caràcter bàsic en el títol VI de la llei esmentada.  
  
El Decret 173/2020, de 30 d'octubre, del Consell, del Reglament orgànic i funcional de la Conselleria d'Educació, Cultura i Esport, estableix, en l'article 11, com a competència de la Direcció General de Política Lingüística i Gestió del Multilingüisme, informar, proposar i, si és el cas, elaborar els projectes de normes i disposicions relacionades amb la política lingüística, amb la normalització, la promoció i el foment de l'ús del valencià i la gestió del multilingüisme.  
Aquesta norma no es troba inclosa en el Pla normatiu de l'Administració de la Generalitat de l'exercici 2021, l'últim publicat, atés que la iniciativa per a la creació d'aquesta norma és posterior a l'aprovació del pla normatiu esmentat.   
Finalment, cal assenyalar que aquesta norma està d'acord amb els principis de bona regulació que estableix l'article 129 de la Llei 39/2015, d'1 d'octubre, del procediment administratiu comú de les administracions públiques: principis de necessitat, eficàcia, proporcionalitat, seguretat jurídica, transparència i eficiència.  
Pel que fa als principis de necessitat i eficàcia, la norma s'adequa a l'objectiu de reduir l'escassesa de proves de certificació de coneixements de valencià a la societat valenciana.  
Igualment, la norma s'ajusta al principi de proporcionalitat, ja que conté la regulació imprescindible per a atendre els objectius que es pretenen assolir.  
D'acord amb el principi de seguretat jurídica, aquesta norma s'ha elaborat de manera coherent amb la resta de l'ordenament jurídic, nacional i de la Unió Europea, amb la intenció de mantindre un marc normatiu estable, predictible, integrat i clar, de manera que els operadors jurídics i els ciutadans sàpien a què atindre's en relació amb la matèria sobre la qual es regula.   
En aplicació del principi de transparència, s'ha donat publicitat a la iniciativa normativa mitjançant la consulta pública prèvia.  
L'eficiència de la norma rau en el fet de racionalitzar la gestió dels recursos públics en tot el procediment de concessió de les subvencions per aquesta finalitat.  
Així mateix, aquesta ordre s'ajusta al que disposa el Decret 220/2014, de 12 de desembre, del Consell, pel qual s'aprova el Reglament d'administració electrònica de la Comunitat Valenciana.  
Les subvencions a què es refereixen aquestes bases reguladores s'emmarquen dins del Pla estratègic de subvencions 2020-2023, de la Conselleria d'Educació, Cultura i Esport, codi de línia S0091, que en compliment del que preveu l'article 164.a de la Llei 1/2015, de 6 de febrer, de la Generalitat, d'Hisenda Pública, del sector públic instrumental i de subvencions (d'ara endavant, LGHP), es va aprovar mitjançant la Resolució de 23 de març de 2020, del conseller d'Educació, Cultura i Esport (DOGV 8783, 07.04.2020).  
Per tot això, i fent ús de les facultats que em confereix l'article 160.2 de la LGHP, en relació amb l'article 28.e de la Llei 5/1983, de 30 de desembre, del Consell, i el que estableix el Reglament orgànic i funcional de la Conselleria d'Educació, Cultura i Esport vigent, aprovat per mitjà del Decret 173/2020, de 30 d'octubre, del Consell, i d'acord amb l'informe de l'Advocacia de la Generalitat i el de la Intervenció Delegada,  
  
  
ORDENE  
  
Article 1. Objecte  
Aquesta ordre té per objecte aprovar les bases que regulen el procediment per a la concessió de subvencions en règim de concurrència competitiva per a donar suport a les proves de certificació de l'acreditació de la competència lingüística de valencià de les universitats valencianes que formen part de la CIEACOVA.  
  
Article 2. Bases i convocatòria  
1. El contingut d'aquestes bases reguladores és el que consta en l'annex únic de la present ordre.  
2. El procediment de concessió de les subvencions regulades per les bases que s'aproven a través de la present ordre s'iniciarà mitjançant la resolució de convocatòria corresponent, publicada en el Diari Oficial de la Generalitat Valenciana, l'aprovació de la qual queda supeditada en tot cas a l'existència de disponibilitat pressupostària.  
  
Article 3. Delegació i facultat d'execució  
1. Es delega en la persona titular de la direcció general competent en matèria de política lingüística l'adopció de les resolucions o de les mesures necessàries per a executar aquesta ordre, incloent-hi la convocatòria, l'atorgament, la inadmissió i la desestimació de sol·licituds, així com l'aprovació de la despesa corresponent, la resolució de pèrdua del dret al cobrament de la quantia concedida, si és el cas, i l'aprovació del compte justificatiu de les subvencions concedides.  
2. Així mateix, es delega la facultat de resoldre els dubtes interpretatius que puguen plantejar-se de l'aplicació de les bases i de la convocatòria en la persona titular d'aquest òrgan, la qual podrà adoptar totes les instruccions que siguen necessàries per a aplicar aquesta ordre i les convocatòries que se'n deriven.  
  
Article 4. No incidència pressupostària  
Aquesta ordre no té incidència econòmica; no obstant això, la despesa corresponent a les convocatòries basades en aquesta ordre ha d'estar dotada pels pressupostos de la Generalitat.  
  
  
DISPOSICIÓ FINAL  
  
Única  
Aquesta ordre entra en vigor l'endemà d'haver-se publicat en el Diari Oficial de la Generalitat Valenciana.  
  
València, 6 de febrer de 2023  
  
La consellera d'Educació, Cultura i Esport,   
RAQUEL TAMARIT IRANZO  
  
  
  
ANNEX  
Bases reguladores de les subvencions per a donar suport a les proves de certificació de l'acreditació de la competència lingüística de valencià de les universitats valencianes que formen part de la Comissió Interuniversitària d'Estandardització d'Acreditacions de Coneixements de Valencià (CIEACOVA).  
  
Base primera. Objecte  
Les presents bases tenen per objecte regular la concessió de les subvencions a les universitats valencianes que formen part de la Comissió Interuniversitària d'Estandardització d'Acreditacions de Coneixements de Valencià (d'ara endavant, CIEACOVA).  
Les ajudes que es concedisquen d'acord amb el que preveu aquesta ordre, segons l'article 3.4 del Decret 128/2017 del Consell, de 29 de setembre, pel qual es regula el procediment de notificació i comunicació a la Comissió Europea dels projectes de la Generalitat dirigits a establir, concedir o modificar ajudes públiques, estan exemptes del requisit de notificació a la Comissió Europea i són compatibles amb el mercat comú, atés que les subvencions que s'atorgaran van dirigides a entitats que realitzen activitats de foment de l'ús i coneixement del valencià, com la conservació del patrimoni cultural lingüístic europeu, i que per la seua incidència d'àmbit eminentment local, queden excloses de l'aplicació del principi d'incompatibilitat amb el mercat comú formulat per l'article 107, apartat 1, del Tractat de funcionament de la Unió Europea (TFUE).  
  
  
Base segona. Finalitat  
La finalitat de les subvencions concedides mitjançant aquestes bases és la d'afavorir que la societat valenciana sense vinculació o relació amb les universitats valencianes puga accedir a les proves de certificació de l'acreditació de la competència lingüística de valencià que duen a terme les universitats valencianes que formen part de la CIEACOVA.  
  
  
Base tercera. Definicions  
Pel que fa a les subvencions que preveuen aquestes bases, s'estableixen les definicions següents:  
a) Requisit: condició exigida o necessària per a una cosa.  
b) Obligació: allò que l'entitat sol·licitant està obligada a fer, deure imposat pel fet de presentar la sol·licitud.  
c) Declaració responsable: document subscrit per l'entitat sol·licitant en què manifesta, sota la seua responsabilitat, que compleix els requisits establits en la normativa per a obtindre el reconeixement d'un dret o facultat o per a exercir-lo, que disposa de la documentació que ho acredita, que la posarà a disposició de l'Administració quan li siga requerida i que es compromet a mantindre el compliment d'aquestes obligacions durant el període de temps de cinc anys posteriors a la data de concessió.  
d) Realització de les proves: s'entén que una prova ha sigut realitzada quan la persona que ha de fer-la s'hi ha inscrit i/o matriculat, hi ha sigut acceptada i s'han dut a terme totes les accions necessàries perquè aquesta persona s'examine el dia indicat.  
e) Persona externa a la universitat: persona que fa les proves de certificació de l'acreditació de la competència lingüística de valencià que duen a terme les universitats valencianes que formen part de la CIEACOVA, sense tindre cap nexe amb la universitat convocant i sense que se li requerisca cap altre requisit per a poder fer la prova que els que demana la JQCV per a les seues proves de certificació de l'acreditació de la competència lingüística de valencià.  
S'entén per nexe amb la universitat convocant formar part de la comunitat universitària i/o estar cursant qualsevol curs de valencià dels que ofereixen les universitats a través de qualsevol figura institucional.  
  
  
Base quarta. Requisits de les entitats sol·licitants  
1. Requisits generals  
a) Ser una universitat valenciana que forme part de la CIEACOVA. Aquest requisit el comprova d'ofici l'Administració.  
2. Requisits específics  
a) Realitzar en l'any de la convocatòria de subvencions, almenys una convocatòria de proves de certificació de l'acreditació de la competència lingüística de valencià del nivell C1.  
b) Realitzar en l'any de la convocatòria de subvencions, almenys una convocatòria de proves de certificació de l'acreditació de la competència lingüística de valencià del nivell C2.  
c) L'accés a la prova ha de ser completament lliure, sense poder exigir cap requisit més que inscriure's en la prova en termini i abonar la taxa corresponent.  
  
Base cinquena. Actuacions i despeses subvencionables  
1. Són despeses subvencionables les que responguen inequívocament a la naturalesa de l'activitat subvencionada, siguen estrictament necessàries, s'efectuen dins del termini d'execució previst en la convocatòria i hagen sigut efectivament pagades abans que s'acabe el període de justificació.  
2. Les accions subvencionables són les següents:  
• Despeses derivades de les activitats estrictament necessàries per a redactar les proves de certificació de l'acreditació de la competència lingüística de valencià.  
• Despeses derivades de les activitats estrictament necessàries per a crear un banc de materials per a ser utilitzats en les proves de certificació de l'acreditació de la competència lingüística de valencià.  
• Despeses derivades de les activitats estrictament necessàries del personal avaluador i corrector que participa en l'avaluació i correcció de les proves de certificació de l'acreditació de la competència lingüística de valencià.  
• Despeses derivades de les accions formatives impartides als avaluadors i correctors que participen en l'avaluació i correcció de les proves de certificació de l'acreditació de la competència lingüística de valencià.  
  
• Despeses derivades de les activitats estrictament necessàries del personal col·laborador que participa en l'execució de les proves de certificació de l'acreditació de la competència lingüística de valencià, en tasques de consergeria, vigilància i coordinació de l'execució d'aquestes proves.  
• Despeses derivades de la neteja de les instal·lacions on es duen a terme les proves de certificació de l'acreditació de la competència lingüística de valencià.  
• Despeses derivades de la impressió, digitalització i custòdia de les proves de certificació de l'acreditació de la competència lingüística de valencià.  
• Despeses derivades de les funcions de coordinar i organitzar les proves de certificació de l'acreditació de la competència lingüística de valencià.  
• Despeses derivades de la difusió i publicitat (cartelleria, falques publicitàries, etc.) de les proves de certificació de l'acreditació de la competència lingüística de valencià.  
• Despeses derivades del lloguer de les aules on es fan les proves de certificació de l'acreditació de la competència lingüística de valencià.  
  
• Despeses derivades del subministrament d'elements fungibles de marxandatge (carpetes, lanyards, etc.) necessaris per a fer les proves de certificació de l'acreditació de la competència lingüística de valencià.  
3. La subvenció concedida pot arribar fins al 100 % de l'import dels costos subvencionables.  
4. En cada convocatòria s'ha d'establir el període a què es poden imputar les despeses fetes per a portar a terme les accions objecte de la subvenció.  
5. En cada convocatòria es poden establir els percentatges màxims imputables a determinades despeses i la quantitat màxima que cada entitat pot presentar en la sol·licitud de subvenció o el màxim que es pot rebre en concepte de subvenció.  
6. No es pot subvencionar: el lloguer d'instal·lacions o de material moble per a fer les proves, així com material inventariable i/o reparacions i/o millores de béns mobles o immobles.  
7. Les proves de certificació de l'acreditació de la competència lingüística de valencià han de ser convocades, gestionades i executades per una universitat que forme part de la CIEACOVA. No poden ser objecte de subvenció proves convocades, gestionades i/o executades per centres adscrits o figures similars que no formen part de la CIEACOVA.  
  
  
Base sisena. Disponibilitat pressupostària  
1. La Generalitat finança les subvencions a càrrec del programa pressupostari que incorpore els crèdits adequats per a finançar les ajudes regulades en aquesta ordre i la concessió està limitada per la disponibilitat pressupostària.  
2. La resolució de convocatòria ha d'especificar l'import global destinat a les ajudes.  
3. El 50 % de l'import de la convocatòria corresponent s'ha de destinar a sufragar les despeses per a fer la prova d'acreditació de nivell C1 de les persones externes a la universitat.  
4. El 35 % de l'import de la convocatòria corresponent s'ha de destinar a sufragar les despeses per a fer la prova d'acreditació de nivell C2 de les persones externes a la universitat.  
5. El 15 % de l'import de la convocatòria corresponent s'ha de destinar a sufragar les despeses per a fer la prova d'acreditació dels nivells A2, B1 i B2 de les persones externes a la universitat.  
  
Base setena. Sol·licitud i termini de presentació  
1. La sol·licitud i de la documentació que l'acompanya s'ha de presentar exclusivament per mitjans electrònics a través de la seu electrònica de la Generalitat (https://sede.gva.es), de conformitat amb el que estableix l'article 14.2 de la Llei 39/2015, d'1 d'octubre, del procediment administratiu comú de les administracions públiques (d'ara endavant, LPAC).  
2. Tant la sol·licitud com la resta de documentació s'han de presentar signades electrònicament per l'entitat o bé per la persona que representa la universitat.  
3. El termini de presentació de les sol·licituds, així com la documentació general i específica que l'ha d'acompanyar, es determina en la resolució de convocatòria, segons el que preveu aquesta ordre de bases, i ha d'incorporar, com a mínim, els documents previstos en la base huitena d'aquesta ordre.  
4. La presentació de sol·licituds per a optar a les ajudes implica l'acceptació expressa i formal de les condicions d'aquestes bases reguladores i de la convocatòria.  
  
Base huitena. Informació i documentació de la sol·licitud  
1. Sense perjudici de la documentació que especifique la convocatòria, la sol·licitud, amb caràcter general, ha de presentar-se acompanyada de la documentació següent:  
a) Una memòria detallada de les accions i despeses subvencionables efectuades per a organitzar i dur a terme les proves de certificació de l'acreditació de la competència lingüística de valencià per a les quals se sol·licita subvenció. Les accions subvencionables ha de ser prou detallades per a permetre conéixer si les despeses són o no subvencionables i han d'estar degudament quantificades amb el detall que corresponga.  
  
Cal incloure un apartat en la memòria dedicat a la quantificació de les despeses subvencionables corresponents a les persones externes a la universitat que han fet les proves. Aquesta quantitat té la consideració de pressupost màxim sol·licitat.  
b) Una declaració responsable del compromís de destinar els diners concedits per la subvenció a la finalitat per a la qual se sol·licita.  
c) Una declaració responsable sobre la veracitat de les dades que s'aporten en la sol·licitud i l'assumpció de responsabilitats en el cas que siguen inexactes.  
d) Una declaració responsable sobre la disposició de la documentació acreditativa i sobre el compromís de conservar-la durant la vigència de l'expedient.  
e) Un certificat de l'òrgan competent en què s'indique el nombre de persones inscrites en la prova, el nombre de persones que han sigut convocades a fer la prova, el nombre de persones externes que han sigut convocades a fer la prova, el nombre de persones que s'han presentat a la prova i el nombre de persones que no s'hi han presentat.  
  
f) Un certificat de l'òrgan competent amb la llista anonimitzada de les persones que s'han inscrit en la prova, de les persones que efectivament han fet la prova i de les que no l'han feta.   
g) Un certificat de l'òrgan competent amb la llista anonimitzada de les persones externes a la universitat que han fet la prova.  
2. La inexactitud, la falsedat o l'omissió, de caràcter essencial, de qualsevol dada o informació, que s'incorpore a la documentació i les declaracions responsables relacionades en aquesta base, així com no presentar la documentació que siga requerida per a acreditar el compliment del que s'ha declarat, determinen la impossibilitat de continuar l'exercici del dret a participar en la convocatòria sense perjudici de les responsabilitats penals, civils o administratives que se'n puguen derivar.  
  
  
Base novena. Ordenació, instrucció i resolució del procediment de concessió  
1. Correspon a la Subdirecció General de Política Lingüística i Gestió del Multilingüisme d'ordenar i instruir el procediment de concessió.  
  
2. Una vegada examinades les sol·licituds i descartades les que no compleixen els requisits, els expedients se sotmetran als criteris per a determinar la quantia individualitzada que preveu la base tretzena d'aquestes bases reguladores.  
3. La comissió avaluadora ha d'emetre un informe en què es concrete el resultat de l'avaluació dels expedients i la proposta d'adjudicació de les subvencions de cada programa convocat.  
4. L'òrgan instructor ha d'emetre un informe en què conste que de la informació que es troba en el seu poder es desprén que els beneficiaris compleixen tots els requisits necessaris per a accedir a les subvencions.  
  
5. L'òrgan instructor ha d'elevar la proposta de resolució a la persona titular de la direcció general amb competències en matèria de política lingüística perquè resolga la concessió.  
6. La resolució de concessió s'ha de publicar en el Diari Oficial de la Generalitat Valenciana, la qual cosa té els efectes de la notificació regulada en els articles 40 i següents de la LPAC.  
7. El termini màxim per a resoldre és de sis mesos des de la data de la resolució de convocatòria. Si, transcorregut aquest termini, no hi ha cap resolució expressa sobre la sol·licitud presentada, aquesta s'ha d'entendre desestimada per silenci administratiu, d'acord amb l'article 25.1.a de la Llei 39/2015, d'1 d'octubre, del procediment administratiu comú.  
  
Base desena. Modificació de la resolució  
1. La modificació o alteració de les condicions tingudes en compte per a la concessió de la subvenció i, en tot cas, l'obtenció concurrent de subvencions atorgades per altres administracions o ens públics o privats, pot donar lloc a la modificació de la resolució de concessió i, si és el cas, a la pèrdua del dret a cobrar totalment o parcial la subvenció.  
  
2. Si varien les condicions tingudes en compte per a la concessió de la subvenció, per aplicació de les causes de reintegrament que estableix l'article 37 de la LGS, cal o bé exigir que l'entitat beneficiària reintegre totalment o parcial les quantitats percebudes, amb un informe previ de l'òrgan competent de control de la subvenció, i després del tràmit d'audiència legalment establit; o bé, si és el cas, revisar la concessió de la subvenció per aplicació de les causes de nul·litat o d'anul·labilitat previstes en l'article 36 de la LGS.  
3. En els supòsits de subvencions concurrents, quan es tinga coneixement de la concessió d'una subvenció per un altre organisme o entitat amb el mateix objecte cal comunicar-ho a l'òrgan concedent, que ha de dictar, si és el cas, una resolució de pèrdua del dret al cobrament parcial de la subvenció, tenint en compte la quantitat concedida pels altres ens públics o privats.  
  
Base onzena. Comissió avaluadora  
La comissió avaluadora de les sol·licituds admeses, actua com a òrgan col·legiat i la formen els membres següents:  
Presidència: la persona titular de la subdirecció general amb competències en matèria de política lingüística.  
Secretaria: la persona titular del servei que gestiona les ajudes a la promoció del valencià de la direcció general competent en matèria de política lingüística.  
Vocals: tres persones funcionàries de la direcció general competent en política lingüística, nomenades per la persona titular de la direcció general amb competències en matèria de política lingüística.  
Per al cas que alguna de les persones nomenades no puga assistir a les reunions de la comissió avaluadora, la persona titular de la direcció general amb competències en matèria de política lingüística ha de designar les persones suplents corresponents.  
En la composició d'aquesta comissió s'ha d'atendre el principi de presència equilibrada quant a sexe, establit en la Llei orgànica per a la igualtat efectiva de dones i homes.  
  
Base dotzena. Criteris per a la determinació de la quantitat individualitzada de la subvenció  
Les sol·licituds han de ser avaluades amb el criteri següent: puntuació obtinguda després d'aplicar els criteris d'atorgament de la base tretzena d'aquestes bases reguladores.   
  
Base tretzena. Criteris d'atorgament  
1. Per a valorar les sol·licituds presentades, únicament s'han de tindre en compte els criteris objectius següents, aplicats d'acord amb la ponderació que s'indica:  
a) Per a les proves de certificació de coneixements de valencià del nivell C1.  
- 2 punts per cada persona externa a la universitat que fa la prova, sempre que les persones externes a la universitat que realitza la prova representen, almenys, el 20 % del total de persones que han fet la prova. Si no s'assoleix aquest percentatge, s'assigna 1 punt per cada persona externa a la universitat que fa la prova.  
Amb independència del valor econòmic del punt que resulte del seu càlcul per a les proves de certificació de coneixements de valencià del nivell C1, aquest preu del punt no pot ser en cap cas inferior a 10 euros ni superior a 50 euros.   
La puntuació màxima que es pot assolir entre totes les sol·licituds és el resultat de dividir el crèdit de la prova de certificació de coneixements de valencià del nivell C1 pel valor màxim del preu del punt indicat en el paràgraf anterior.  
Si la puntuació de les sol·licituds presentades supera el resultat d'aquesta divisió, es mantenen els punts d'aquelles sol·licituds que compleixen aquesta condició: les persones externes a la universitat convocant representen, almenys, el 20 % del total de persones examinades. Els punts restants fins a assolir la puntuació màxima es distribueixen proporcionalment entre la puntuació obtinguda per les sol·licituds que no compleixen la condició abans esmentada.  
Si les sol·licituds que compleixen la condició indicada en el paràgraf anterior assoleixen o superen la puntuació màxima, aquesta es reparteix proporcionalment entre aquestes sol·licituds, excepte un 10 % que es reserva per a les sol·licituds que no compleixen la condició. Si no hi ha sol·licituds que no complisquen aquesta condició, queda sense efecte la reserva del 10 % abans esmentada.  
En cap dels casos previstos la distribució proporcional de punts pot donar una puntuació superior a aquella a què la sol·licitud tinga dret aplicant el criteri de valoració.  
  
b) Per a les proves de certificació de coneixements de valencià del nivell C2.  
- 1 punt per cada persona externa a la universitat que fa la prova, sempre que les persones externes a la universitat que realitza la prova representen, almenys, el 20 % del total de persones que han fet la prova. Si no s'assoleix aquest percentatge, s'assignen 0,5 punts per cada persona externa a la universitat que fa la prova.  
Amb independència del valor econòmic del punt que resulte del seu càlcul per a les proves de certificació de coneixements de valencià del nivell C2, aquest preu del punt no pot ser en cap cas inferior a 10 euros ni superior a 50 euros.   
La puntuació màxima que es pot assolir entre totes les sol·licituds és el resultat de dividir el crèdit de la prova de certificació de coneixements de valencià del nivell C2 pel valor màxim del preu del punt indicat en el paràgraf anterior.  
Si la puntuació de les sol·licituds presentades supera el resultat d'aquesta divisió, es mantenen els punts d'aquelles sol·licituds que compleixen aquesta condició: les persones externes a la universitat convocant representen, almenys, el 20 % del total de persones examinades. Els punts restants fins a assolir la puntuació màxima es distribueixen proporcionalment entre la puntuació obtinguda per les sol·licituds que no compleixen la condició abans esmentada.  
Si les sol·licituds que compleixen la condició indicada en el paràgraf anterior assoleixen o superen la puntuació màxima, aquesta es reparteix proporcionalment entre aquestes sol·licituds, excepte un 10 % que es reserva per a les sol·licituds que no compleixen la condició. Si no hi ha sol·licituds que no complisquen aquesta condició, queda sense efecte la reserva del 10 % abans esmentada.  
En cap dels casos previstos la distribució proporcional de punts pot donar una puntuació superior a aquella a què la sol·licitud tinga dret aplicant el criteri de valoració.  
c) Per a les proves de certificació de coneixements de valencià dels nivells A2, B1 i B2.  
- 1 punt per cada persona externa a la universitat que fa la prova, sempre que les persones externes a la universitat que realitza la prova representen, almenys, el 10 % del total de persones que han fet la prova. Si no s'assoleix aquest percentatge, s'assignen 0,4 punts per cada persona externa a la universitat que fa la prova.  
Amb independència del valor econòmic del punt que resulte del seu càlcul per a les proves de certificació de coneixements de valencià del nivell A2, B1 i B2, aquest preu del punt no pot ser en cap cas inferior a 10 euros ni superior a 50 euros.   
La puntuació màxima que es pot assolir entre totes les sol·licituds és el resultat de dividir el crèdit de la prova de certificació de coneixements de valencià del nivell A2, B1 i B2 pel valor màxim del preu del punt indicat en el paràgraf anterior.  
Si la puntuació de les sol·licituds presentades supera el resultat d'aquesta divisió, es mantenen els punts d'aquelles sol·licituds que compleixen aquesta condició: les persones externes a la universitat convocant representen, almenys, el 20 % del total de persones examinades. Els punts restants fins a assolir la puntuació màxima es distribueixen proporcionalment entre la puntuació obtinguda per les sol·licituds que no compleixen la condició abans esmentada.  
Si les sol·licituds que compleixen la condició indicada en el paràgraf anterior assoleixen o superen la puntuació màxima, aquesta es reparteix proporcionalment entre aquestes sol·licituds, excepte un 10 % que es reserva per a les sol·licituds que no compleixen la condició. Si no hi ha sol·licituds que no complisquen aquesta condició, queda sense efecte la reserva del 10 % abans esmentada.  
En cap dels casos previstos la distribució proporcional de punts pot donar una puntuació superior a aquella a què la sol·licitud tinga dret aplicant el criteri de valoració.  
2. La resolució de convocatòria pot establir una puntuació mínima per a poder ser beneficiari de la subvenció en tots o en algun dels nivells de proves de certificació.  
3. El valor econòmic del punt s'obté, individualment per a cadascun dels apartats del punt primer d'aquest article, de dividir els punts totals de les sol·licituds admeses per la dotació econòmica de cada nivell de prova de certificació, respectant la quantitat mínima i màxima del valor econòmic del punt indicat en l'apartat 1. Una vegada obtingut el valor econòmic del punt, es multiplica aquesta xifra per la puntuació final de cada nivell de convocatòria.   
4. En el cas que el crèdit consignat en els programes de la convocatòria siga prou per a concedir el 100 % de les quantitats sol·licitades, atenent el nombre de sol·licituds admeses a tràmit una vegada conclòs el termini de presentació, no és necessari fixar un ordre de prelació entre les sol·licituds presentades que reunisquen els requisits establits, en virtut del que disposa l'article 55 del Reglament de la Llei general de subvencions. En tot cas, s'ha de respectar la quantitat màxima del valor econòmic del punt en cada nivell de prova de certificació.  
  
  
Base catorzena. Quantia i compatibilitat de les subvencions  
Les ajudes són compatibles amb altres subvencions, ingressos o recursos per a la mateixa finalitat, procedents de qualsevol administració o ens públic o privat, nacional, de la Unió Europea o d'organismes internacionals.  
L'import de les subvencions no pot ser, en cap cas, d'una quantitat que, aïlladament o en concurrència amb altres subvencions o altres ingressos, supere el cost de l'activitat que ha de realitzar l'entitat beneficiària.  
  
Base quinzena. Obligacions  
Les entitats beneficiàries de les subvencions tenen les obligacions següents:  
1. Justificar les despeses de les accions subvencionades.  
2. Destinar la totalitat de la subvenció que reben a dur a terme les activitats que fonamenten la concessió de la subvenció.  
3. Acreditar que han acomplit les accions i que compleixen els requisits i les condicions que determinen la concessió de la subvenció.  
4. Comunicar a la direcció general amb competències en matèria de política lingüística altres subvencions i ingressos o recursos que financen les accions subvencionades.  
5. Fer constar la col·laboració institucional en les accions de la manera que determine la resolució de convocatòria.  
6. Adequar-se a la normativa lingüística oficial de l'Acadèmia Valenciana de la Llengua, d'acord amb el que disposa l'article 5 de la Llei 7/1998, de 16 de setembre, de la Generalitat Valenciana, de creació de l'Acadèmia Valenciana de la Llengua.  
7. Respectar en les actuacions de l'entitat sol·licitant el que preveu el capítol VII de la Llei 9/2003, de 2 d'abril, de la Generalitat, per a la igualtat entre dones i homes.  
8. Respectar en les actuacions de l'entitat sol·licitant el que disposa l'article 39 de la Llei 14/2017, de 10 de novembre, de la Generalitat, de memòria democràtica i per la convivència de la Comunitat Valenciana, i no poden incitar a l'odi o a qualsevol tipus de discriminació, segons els criteris i principis plasmats en l'Estratègia Valenciana per a la Igualtat de Tracte, la No-Discriminació i la Prevenció dels Delictes d'Odi, 2019-2024.  
9. Incomplir les obligacions anteriors és causa de l'exigència de les responsabilitats o sancions corresponents segons la legislació.  
  
Base setzena. Subcontractació  
L'entitat beneficiària pot subcontractar l'activitat objecte de la subvenció fins al 100 %.  
En la subcontractació cal ajustar-se al que disposa l'article 29 de la Llei 38/2003, de 17 de novembre, general de subvencions i la normativa reglamentària que el desenvolupa. Els contractistes han de complir la normativa que se'ls aplique en matèria de contractació pública.  
  
  
Base dessetena. Requisits de les entitats beneficiàries  
a) Estar al corrent en el compliment de les obligacions tributàries i amb la Seguretat Social imposades per les disposicions vigents, en la forma en què es determine reglamentàriament.  
b) No trobar-se en cap de les circumstàncies que regula l'article 13.2 de la LGS. Aquest requisit s'ha d'acreditar mitjançant una declaració responsable de la persona que representa la universitat.  
  
Base dihuitena. Justificació de la subvenció  
1. La data límit per a presentar la documentació justificativa de la subvenció és el 31 d'octubre de l'any de la convocatòria, i es pot prorrogar per un període de fins a dos mesos quan les accions subvencionades no puguen realitzar-se o justificar-se en el termini previst, per causes de força major degudament justificades.  
Incomplir l'obligació de presentar la documentació justificativa en el termini establit és causa de pèrdua del dret a cobrar la subvenció.  
  
2. Per a justificar adequadament la subvenció, cal presentar el compte justificatiu amb la documentació següent:  
2.1. Una memòria econòmica i justificativa de les accions efectivament realitzades, amb indicació del lloc, la data i les persones que n'han sigut responsables. Aquesta memòria ha d'estar referida a la memòria inicial presentada amb la sol·licitud. La part justificativa de la memòria ha de contindre:  
a) Una relació classificada de les despeses i inversions de tota l'acció subvencionada amb indicació del finançament, l'import, la data d'emissió i la data de pagament. A més a més, els desviaments respecte al pressupost presentat d'acord amb el punt 1 de la base huitena d'aquesta ordre.  
b) Una relació detallada d'altres ingressos o subvencions que hagen finançat les accions subvencionades, amb indicació de l'import i la procedència.  
3. La documentació justificativa de les despeses ha de correspondre a una quantitat igual o superior a la que figurava, com a pressupost, en la sol·licitud. La justificació per un import inferior o per unes despeses no subvencionables implica la minoració proporcional de la quantitat concedida.  
  
Base denovena. Pagament de la subvenció  
La subvenció es paga en un pagament únic, per transferència bancària, una vegada que l'entitat beneficiària ha justificat la realització de l'activitat objecte de la subvenció, tal com estableix l'article 171.1 de la LGHP.  
  
Base vintena. Mètode de comprovació i pla de control  
1. La comprovació material de la realització efectiva de l'activitat, l'existència de la condició o el compliment de la finalitat, s'ha de fer en els termes establits en el pla de control que aprove i aplique l'òrgan gestor de les subvencions.  
2. El tipus de control ha de ser administratiu i aleatori, dirigit o de risc sobre les subvencions concedides en cada convocatòria. El pla ha d'establir els criteris de selecció de la mostra i el percentatge mínim d'ajuda que cal controlar sobre el total pagat en cada línia de subvenció.  
  
3. El control administratiu consisteix en la comprovació i control de les factures o documents de valor probatori equivalent en el tràfic jurídic mercantil o amb eficàcia administrativa incorporats en la memòria econòmica del compte justificatiu i la documentació acreditativa del pagament, a més d'aquells documents que l'òrgan gestor considere necessaris per a acreditar el compliment de l'objecte previst de l'activitat subvencionada. El control administratiu inclou la comprovació de la veracitat del contingut de les declaracions responsables.  
  
4. La comprovació material es fa sobre una mostra de les accions subvencionades que l'òrgan que gestiona les subvencions sol·licite a les entitats beneficiàries, en el format i les condicions que permeten acreditar que l'activitat subvencionada s'ha dut a terme.  
  
Base vint-i-unena. Reintegrament i pèrdua del dret a cobrar les subvencions  
1. La realització d'una activitat o el compliment d'una finalitat que encoratge o tolere pràctiques prohibides en el títol VI de la Llei 14/2017, de 10 de novembre, de la Generalitat, de memòria democràtica i per la convivència de la Comunitat Valenciana, o que atempte contra els principis que promou, comporta la pèrdua del dret a cobrar la subvenció o el reintegrament de l'import subvencionat si és procedent.  
2. És procedent el reintegrament de les quantitats percebudes i l'exigència de l'interés de demora des del moment del pagament de la subvenció, en els casos establits en l'article 37 de la LGS.  
3. Així mateix, s'aplica l'article 172 de la LGHP quan corresponga reintegrar les quantitats percebudes.  
4. Els criteris de graduació dels possibles incompliments de les condicions imposades amb motiu de l'atorgament de la subvenció amb els percentatges que cal reintegrar, respecte de la quantitat finalment rebuda, en cada cas, són:  
4.1. L'entitat beneficiària ha de reintegrar el 100 % de la quantitat rebuda si es dona alguna de les circumstàncies següents:  
- Obtenció de la subvenció falsejant o ocultant condicions.  
- Incompliment total de les finalitats per a les quals es va presentar la sol·licitud.  
- Incompliment de les obligacions 6, 7 i 8 de la base quinzena d'aquesta ordre.  
- Resistència, excusa, obstrucció o negativa a les actuacions de comprovació i control financer previstes en la legislació, així com incompliment de les obligacions comptables, registrals o de conservació de documents quan en derive la impossibilitat de verificar la utilització donada als fons percebuts.  
4.2. L'entitat beneficiària ha de reintegrar el 40 % de la quantitat rebuda si hi ha:  
- Incompliment de les obligacions 4 i 5 de la base quinzena d'aquesta ordre  
4.3. L'entitat beneficiària ha de reintegrar la quantitat rebuda en proporció als objectius no que ha deixat de complir si hi ha:  
- Incompliment parcial de les finalitats per a les quals es va presentar la sol·licitud.  
  
Base vint-i-dosena. Règim sancionador  
És aplicable el règim sancionador per la comissió d'infraccions administratives previstes en el capítol IV del títol X de la LGHP, i el procediment s'ha de tramitar d'acord amb el que preveuen el títol IV de la LPAC, i la normativa que el desplega en matèria de potestat sancionadora.  
  
Base vint-i-tresena. Protecció de dades  
1. La gestió de les subvencions regulades en aquestes bases comporta el tractament de dades de caràcter personal i, per tant, cal tindre en compte les mesures i les garanties que preveuen el Reglament (UE) 2016/679 del Parlament Europeu i del Consell, de 27 d'abril de 2016, relatiu a la protecció de les persones físiques pel que fa al tractament de dades personals i a la lliure circulació d'aquestes dades, i la Llei orgànica 3/2018, de 5 de desembre, de protecció de dades personals i garantia dels drets digitals.  
2. Les dades s'han de conservar durant el temps necessari per a complir la finalitat per a la qual s'obtinguen i per a determinar les possibles responsabilitats que es puguen derivar d'aquesta finalitat i del tractament de les dades i de conformitat amb la normativa d'arxius i documentació. En tot cas, la informació que es publique en el portal de transparència s'ha de conservar durant els quatre anys naturals següents a l'any en què es concedisca la subvenció.  
3. La finalitat del tractament de dades personals en relació amb aquestes bases és la gestió de la concessió de subvencions i té les condicions de licitud general següents:  
a) Estan legitimats per l'interés públic els tractaments de dades duts a terme per a la gestió general de les subvencions, la gestió de sol·licituds i els actes d'instrucció.  
b) Tenen com a base de legitimació el compliment d'una obligació legal els tractaments següents en relació amb les normes que s'esmenten a continuació:  
- Les publicacions realitzades amb efectes de notificació d'acord amb les normes del procediment administratiu comú i amb el que regula la Llei general de subvencions.  
- La comunicació de dades a la Base de Dades Nacional de Subvencions conforme a l'article 20 de la Llei general de subvencions.  
- Les publicacions realitzades en el portal de transparència exigibles per la legislació de transparència.  
4. La convocatòria de les subvencions ha d'identificar de manera clara la informació següent:  
a) La identitat i les dades de contacte del responsable del tractament i del delegat o delegada de protecció de dades.  
b) La finalitat del tractament a què es destinen les dades personals i la base jurídica del tractament.  
c) Els destinataris o les categories de destinataris de les dades personals.  
d) La identificació de les transferències internacionals de dades.  
e) El termini durant el qual es conservaran les dades personals.  
f) La informació relativa a l'exercici dels drets de protecció de dades.  
g) El dret a presentar una reclamació davant d'una autoritat de control.  
h) Si la persona interessada està obligada a facilitar les dades personals i està informada de les possibles conseqüències en cas de no facilitar-les. En el cas que es recullen dades, tant en la sol·licitud com en el procediment de justificació, de persones que no són la persona sol·licitant o beneficiària, ha de proporcionar-se un document que continga el que estableix aquest apartat i ha d'incloure en la declaració responsable l'obligació de la persona sol·licitadora d'informar les persones de les quals s'aporten dades per a l'obtenció de la subvenció.  
5. Quan l'Administració obtinga o consulte dades o informacions de fonts diferents de les proporcionades per la persona sol·licitant o interessada, ha de sol·licitar-li l'autorització, llevat que aquesta consulta o recollida d'informació puga fer-se fent ús del que estableix l'article 28.2 de la LPAC, es referisca a la potestat de verificació de les administracions regulada en la disposició addicional huitena de la Llei orgànica 3/2018, de 5 de desembre, de protecció de dades personals i garantia dels drets digitals o estiga expressament prevista en una norma amb rang de llei. En tot cas, quan les dades personals no s'obtinguen de la persona sol·licitant o interessada, a més de la informació de l'apartat 4, cal informar-la de les categories de dades que siguen objecte de tractament i de les fonts de les quals procedeixen.